Carta Margaritae. In nomine sanctae et individuae Trinitatis notum sit omnibus quod ego Margarita, filia domni Hugonis Letbaldi et uxor domni Hugonis de Calvo monte, volens me commendare orationibus Marciniacensium, de haereditate mea et de alodio meo dono et concedo illis hanc partem ut habeant et quiete possideant jure perpetuo terram de Chesvit et de Mariniaco et de Carneto, agros et vineas et sylvas, quicquid haereditario jure habeo vel alii de me, ut, cum voluero saeculum relinquere et habitum vitamque mutare, locum habeam. Ego Hugo dictus de Calvo monte laudo et praesenti scripto concedo et confirmo donum uxoris meae, sicut praesens cartula dicit, vobis Marciniacensibus et successoribus vestris perpetuo futuris pro anima mea et animabus parentum meorum, nihil penitus retinens. Factum solemniter in galilaea monasterii Parriciaci in manu domni Seguini prioris Marciniacensis, a quo iste Hugo pro concessione hujus terrae habuit septingentos solidos. Illa non multo post saeculum reliquit tempore domni Poncii abbatis.